ཁ་ལ་མི་ཉན་པའི་བྱིས་པ་པྲ་ཚག་གི་རིགས་ལ་ཕ་མ་མང་ཤོས་ཀྱིས་སྤྱིར་བཏང་དྲག་པོའི་གཏམ་དང་སྤྱོད་པ་ལ་བརྟེན་ནས་འདུལ་བར་བྱེད།དེ་འདྲའི་བྱ་བྱེད་ཀྱིས་དཔོག་དཀའ་བའི་མཇུག་འབྲས་ངན་པ་བསྐྱེད་སྲིད་དེ།དཔེར་ན་བྱིས་པས་ཀྱང་གནད་དོན་ལ་འཕྲད་དུས་དྲག་སྤྱོད་ཁོ་ནས་ཐག་གཅོད་པ་དང་།ཕ་མ་ལ་ཡང་ཁ་གཏད་ངོ་རྒོལ་གྱི་སྤྱོད་སྟངས་ཁོ་ན་འཛིན།ཐ་ན་རང་གཞན་ཀུན་གྱི་སྲོག་ལ་གནོད་པའི་སྦྱོར་བའང་རྩོམ་སྲིད།དེ་ལས་ཀྱང་བྱིས་པའི་རང་བཀུར་གྱི་འདུ་ཤེས་ལ་གནོད་པ་ཐེབས་ཏེ།ཁྱིམ་ནས་མི་འདུག་པར་ཕྱིར་འབྲོ་བ་དང་།བྱིས་པ་ངན་པའི་རིགས་དང་བསྡོངས་ནས་ཁྲིམས་འགལ་གྱི་ལམ་དུ་འགྲོ་བའི་ཉེན་ཁའང་ཆེ།